Samme fly måtte nødlande to ganger
Da hadde jumbojeten fra British Airways allerde gjort én vendereis til flyplassen i saudi-arabiske Riyadh på grunn av problemer med vingeklaffene, skriver britiske medier. I 50 graders varme sto flyet på den brennhete Riyadh-asfalten i flere timer, mens teknikere feilsøkte og reparerte vingeklaffene. Da teknikerne hadde gjort seg ferdig entret de mer enn 300 passasjerene BA-maskinen igjen, slik at Flight 262 atter en gang kunne sette kursen hjem mot London.Men etter cirka 40 minutter i lufta kom kapteinen på høytaleren igjen og forkynte at de fortsatt hadde tekniske problemer - også nå med vingeklaffene - og at flyet måtte vende tilbake til Riyadh for andre gang. Igjen sirklet den svære Boeing 747-maskinen over den saudi-arabiske ørkenen for å kvitte seg med 20 tonn drivstoff, slik at det skulle bli lett nok til å lande. Grå røyk sto ut fra vingen, viser bilder passasjerer har tatt gjennom flyvinduet.Da BA-maskinen nødlandet for andre gang, på en rullebane omgitt av blinkende ambulanser og redningsbiler, nektet 70 av passasjerene å forlate flyet. Kraftig munnhuggeri oppsto mellom sinte og fortvilte passasjerer og fly-besetningen, og sikkerhetsfolk fra King Khalid-flyplassen måtte tilkalles, ifølge nyhetsbyråene. - Inne i terminalen rådet fullt kaos. Vi så bare en enslig BA-representant. Resten hadde gjemt seg på bakrommet, hevder en sint passasjer, Dean Jones til Daily Mail.- Stemningen var så amper at militærlignende mannskaper dukket opp, forteller han. Folk var rasende fordi BA tok av igjen med et fly som ikke var reparert. - Oppe i lufta var mange redde, da det svære flyet fløy veldig lavt over byen, sier Jones. - Det var skriking og gråt da vi traff rullebanen med et massivt smell, forteller han. British Airways ber passasjerene på Flight 626 om unnskyldning etter å ha ordnet hotellovernatting og tilbudt folk både økonomisk kompensasjon og gratisbilletter til ny tur.
Passasjerene skrek i fortvilelse da kapteinen på BA-flyet - for andre gang på få timer - meddelte at flyet igjen måtte nødlande.